
<סדר היום:>
<שינויים בתקציב לשנת 2016>
נכחו:

<חברי הוועדה:> 
משה גפני – היו"ר
יצחק וקנין
מכלוף מיקי זוהר 

מיקי לוי 

עודד פורר 

חברי הכנסת:
רחל עזריה

סתיו שפיר
<מוזמנים:> 
	דרורית שטיינמץ
	–
	ראש אגף תקציבים ופרויקטים, משרד ראש הממשלה

	רון אייפר
	–
	יועץ כלכלי, משרד ראש הממשלה

	גילי ונגרובר
	–
	מנהל אגף התקציבים, משרד התחבורה והבטיחות בדרכים

	סימה נח-ימין
	–
	אגף התקציבים, משרד החוץ

	זאב הראל
	–
	אגף התקציבים, משרד החוץ

	עודד לביאן
	–
	אגף התקציבים, משרד החוץ

	שאול הויזלר
	–
	אגף התקציבים, המשרד להגנת הסביבה

	אלי מורגנשטרן
	–
	רפרנט תחבורה, אגף התקציבים, משרד האוצר

	עידו שלמה סופר
	–
	רפרנט תעשייה ומסחר, אגף התקציבים, משרד האוצר

	רעיה עדני
	–
	רפרנטית מים, אגף התקציבים, משרד האוצר

	דניאל דוד מלצר
	–
	רפרנט מקרקעי ישראל, אגף התקציבים, משרד האוצר

	ניר אמסל
	–
	רפרנט ממשל ומינהל, אגף התקציבים, משרד האוצר

	יובל טלר
	–
	רפרנט שיכון, אגף התקציבים, משרד האוצר

	רחל פיסם
	–
	סמנכ"לית בכירה, תכנון ושירות, המרכז למיפוי ישראל


לרשימת השדלנים שנכחו בדיון – ראו בקישור זה.

<ייעוץ משפטי: >
שלומית ארליך
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<שינויים בתקציב לשנת 2016>
<היו"ר משה גפני:>
אנחנו מחדשים את הישיבה. שינויים בתקציב לשנת 2016.
פנייה מספר 04008 – משרד ראש הממשלה.

<דרורית שטיינמץ:>
מטרת הפנייה היא העברת עודפי תקציב של סעיף 04. תקציבים שחויבו בשנת 2015 ולא הושלם הביצוע או התשלום בפועל לגורמים, לספקים השונים, כלפיהם התחייבנו. סעיף 04 מורכב ממספר משרדים כאשר הדגש במשרד ראש הממשלה בו יש את הסעיף המרכזי שהוא פעילות מטה המשרד. במסגרת הזאת מתוקצבים פרויקטים לפיתוח מזרח ירושלים. יש שם העסקת יועצים בתחום מערכות מידע, התקשרויות עם בתי תוכנה וכולי, כל מערכות המחשוב של המשרד. יש לנו תחום נוסף שנקרא הנצחה ובמסגרת הזו אנחנו מתקצבים את כל הגופים הסטטוטוריים שהם מרכז בגין, רבין, מוסדות בן גוריון ותומכים בגופים העוסקים בהנצחה.

<סתיו שפיר (המחנה הציוני):>
את יכולה לפרט את הרשימה, את הסכומים?

<דרורית שטיינמץ:>
כן, בהחלט. סעיף נוסף הוא ארכיון המדינה שמתוקצב בהתאם להחלטת ממשלה 4473 מיום ה-25 במרץ והנושא שלו הוא רפורמה בתיעוד עבודת הממשלה. במסגרת הזאת אנחנו מעסיקים נותני שירותים בתחום המחשוב, מעסיקים חברת סריקה לאיסוף כל החומר ההיסטורי על מנת להנגיש אותו לציבור הרחב.

תחום נוסף הוא מטה הסייבר. במסגרת הזאת יש העסקת יועצים בתחום הגנת הסייבר, התקשרויות מול משרדי ממשלה לפיתוח יחידות מגזריות בתחום הסייבר.

תחום נוסף היא לשכת העיתונות הממשלתית. במסגרת הזו יש לנו פרויקט מאוד גדול של אחסון וארכוב דיגיטציה של מחלקת הצילומים שלנו, התקשרות עם חברות לביצוע סדנאות והרצאות בנושא תקשורת ופריסה של שירותי תקשורת ארציים.

יחידת התקשוב הממשלתית מבצעת התקשרויות עבור מכרז מרכזי לשיפור השירות להקמת מענה ממשלתי מרכזי וחברות ייעוץ לשירותי תקשוב ממשלתיים. 

הסעיף של נציבות שירות המדינה, העודפים שם מורכבים בעיקר מהתקשרויות לקידום הרפורמה והעסקת צוערים. כמו כן טיפול שוטף.

עודפים למשרד לפיתוח הנגב והגליל, הם בעיקר עבור הרשות לפיתוח הנגב והגליל ויש שם כמובן העסקת יועצים.

יש את תכנית מורשת לאומית.

<מיקי לוי (יש עתיד):>
זה לא משרד?

<היו"ר משה גפני:>
מיקי לוי צודק. יש הרי משרד לפיתוח הנגב והגליל ולכן למה זה דרככם?

<דרורית שטיינמץ:>
בגלל שהקראתי את כל מה שכולל בסעיף 04.

<סתיו שפיר (המחנה הציוני):>
בתוך ההעברה הזאת יש כמה משרדים.

<דרורית שטיינמץ:>
נכון.

<סתיו שפיר (המחנה הציוני):>
זה גם בניגוד לנוהל.

<היו"ר משה גפני:>
מה בניגוד לנוהל?

<סתיו שפיר (המחנה הציוני):>
הם לא אמורים להכניס את כולם יחד.

<מיקי לוי (יש עתיד):>
כל אחד צריך לבוא בנפרד.

<שלומית ארליך:>
אם זה לא מן העניין. לא אם יש עניין שמות.

<סתיו שפיר (המחנה הציוני):>
יש כאן 3,000 עניינים משותפים. זה לא קשור. 

<דרורית שטיינמץ:>
העניין המשותף הוא שזאת פניית עודפים של כל סעיף 04.

<סתיו שפיר (המחנה הציוני):>
העניין המשותף כאן הוא שמדובר בהעברה תקציבית.

<היו"ר משה גפני:>
לא. לא מדובר בהעברה. מדובר בעודפים.

<סתיו שפיר (המחנה הציוני):>
גם עודפים הם העברה תקציבית, אבל אלה חילוקי דעות. עדיין, זה המשותף.

<היו"ר משה גפני:>
תודה. אני מודה לך. יש שאלות?

<סתיו שפיר (המחנה הציוני):>
בטח שיש שאלות.

<היו"ר משה גפני:>
לא הרבה.

<סתיו שפיר (המחנה הציוני):>
ממילא אין לך כאן רוב. אתה רוצה? בוא נצביע. אתה לא ברוב.

<היו"ר משה גפני:>
אבל אני אקרא לאנשים.

<סתיו שפיר (המחנה הציוני):>
כולם בדיון עם ביבי. השאלה אם תצליח לקרוא לאנשים.

אפשר להבין איך יכול להיות שכל המשרדים האלה נדחפו לאותה פנייה תקציבית?

<היו"ר משה גפני:>
סתיו, כמה שאלות יש לך? אני רוצה לדעת מתי להביא אנשים.

<סתיו שפיר (המחנה הציוני):>
תביא עכשיו. אני בעד שחברי קואליציה ישבו ויקשיבו לדיון ולא רק יצביע כמו בובות. בניגוד להם, אני חושבת שלחברי הכנסת יש תפקיד משמעותי במדינה. ממש מאמינה בזה.

אני רוצה להבין איך יכול להיות שכל המשרדים האלה נדחפו לאותה פנייה תקציבית.

<דרורית שטיינמץ:>
כולם מתוקצבים בסעיף 04. סעיף 04, אלה משרדים שרוב רובם היו חלק מהתקציב הכולל של משרד ראש הממשלה ולאט לאט עם השנים קיבלו עצמאות.

<סתיו שפיר (המחנה הציוני):>
פוצלו מסיבות פוליטיות. אני רק עוזרת לך.

<מיקי לוי (יש עתיד):>
זאת לא בעיה שלה.

<היו"ר משה גפני:>
סתיו, אני לא מסכים. אל תעירי לה. היא עובדת מדינה.

<סתיו שפיר (המחנה הציוני):>
הערתי לחברי הכנסת. למה לה? 

<היו"ר משה גפני:>
מה את רוצה שהיא תעשה? אם היא תשתוק, יגידו שתיקה כהודאה. אם היא תדבר, היא מתערבת.

<סתיו שפיר (המחנה הציוני):>
בכל מקרה, מדובר כאן בנושאים שונים. נגב וגליל, משרד התפוצות והסייבר של משרד ראש הממשלה.

<דרורית שטיינמץ:>
הסייבר הוא יחידה במשרד ראש הממשלה.

<מיקי לוי (יש עתיד):>
זה בסדר. במקרה הסייבר בתוך משרד ראש הממשלה.

<סתיו שפיר (המחנה הציוני):>
בסדר גמור, אבל כל הדברים האלה לא יכולים להגיע באותה פנייה.

<דרורית שטיינמץ:>
אני לא רואה מניעה. פניית עודפים היא פניית עודפים. זה הכול בגין התקשרויות.

<סתיו שפיר (המחנה הציוני):>
לפי אותו הסבר אפשר גם להגיד שכל העודפים בכלל של כל המשרדים יגיעו באותה פנייה.

<דרורית שטיינמץ:>
נכון. בעיקרון כן. לגמרי כן. עודפים הם עודפים. עודפים הם התחייבויות ותקציבים שתוקצבו במשרד, אושרו על ידי ועדת הכספים בשנה הקודמת, כל מה שנדרש עכשיו זה לבצע תשלומים לספקים.

<סתיו שפיר (המחנה הציוני):>
כמה מהעודפים שנמצאים כאן הם עודפים מחויבים שכבר נחתם החוזה?

<דרורית שטיינמץ:>
כולם עודפים מחויבים.

<מיקי לוי (יש עתיד):>
הרשאה להתחייב.

<סתיו שפיר (המחנה הציוני):>
עם כולם נחתם החוזה?

<דרורית שטיינמץ:>
כולם עודפים מחויבים.

<סתיו שפיר (המחנה הציוני):>
איפה מפורסמות כל ההתקשרויות האלה?

<דרורית שטיינמץ:>
אצלנו זה מפורט במרכבה. איפה הם מפורסמות, אני לא יודעת.

<סתיו שפיר (המחנה הציוני):>
על פי חוק הן אמורות להיות מפורסמות באינטרנט. האם פרסמתם את ההתקשרויות שלכם?

<דרורית שטיינמץ:>
כשהיה צריך - - -

<סתיו שפיר (המחנה הציוני):>
אני אסביר. יש החלטת ממשלה, יש הוראה של החוק שהם אמורים לפרסם את כל ההתקשרויות ממש לפי חוזה. המשרדים שבראשם עומד ראש הממשלה באופן שיטתי לא מפרסמים את ההתקשרויות שלהם על פי חוק ולכן אני שואלת את השאלה הזאת.

האם פרסמתם את ההתקשרויות שלכם באינטרנט כפי שאתם אמורים לעשות?

<דרורית שטיינמץ:>
כל ההתקשרויות שהיו נדרשות לפרסום, פורסמו.

<סתיו שפיר (המחנה הציוני):>
כולן נדרשות לפרסום. כל ההתקשרויות.

<דרורית שטיינמץ:>
אז כן. אם כך, כן. 

<סתיו שפיר (המחנה הציוני):>
אבל זה לא נכון. הן לא מפורסמות באינטרנט. מרכבה זה לא פרסום באינטרנט. לציבור אין גישה למרכבה וגם לא לחברי הכנסת.

<דרורית שטיינמץ:>
אם כן, אני לא יודעת.

<סתיו שפיר (המחנה הציוני):>
איך אנחנו יכולים לדעת שמדובר בהתחייבויות?

<דרורית שטיינמץ:>
אני כאן כדי להגיד את זה.

<סתיו שפיר (המחנה הציוני):>
זה אמור להיות מפורסם.

<היו"ר משה גפני:>
סתיו, היא אומרת.

<סתיו שפיר (המחנה הציוני):>
אז מה אם היא אומרת? 

<היו"ר משה גפני:>
מה זה אז מה? את רוצה שהיא תגיד לא אמת? 

<סתיו שפיר (המחנה הציוני):>
אני רוצה לראות את ההתחייבויות.

<היו"ר משה גפני:>
היא אומרת שאי אפשר. היא לא יודעת לענות על זה.

<סתיו שפיר (המחנה הציוני):>
בטח שאפשר. זה החוק. אולי לא רוצים.

<דרורית שטיינמץ:>
אומר גיל שבאתר של חוק חופש המידע מופיעות כל ההתקשרויות.

<סתיו שפיר (המחנה הציוני):>
כל ההתקשרויות? כמה התקשרויות יש?

<גילי ונגרובר:>
שלהם אני לא יודע. אני יודע את שלי אבל אני יודע שגם שלהם מפורסמות שם. 

<סתיו שפיר (המחנה הציוני):>
אני קודם כל מבקשת שכל ההתקשרויות יפורסמו. לטעמי זה נראה מוזר להצביע על משהו שאי אפשר לראות את הפירוט שלו.

לגבי כל הסיפור של אתרי הנצחה, את יכולה לפרט את הסכומים?

<דרורית שטיינמץ:>
לפרט מספרים?

<סתיו שפיר (המחנה הציוני):>
כן. או להעביר טבלה אבל לפני ההצבעה.

<דרורית שטיינמץ:>
אני אעביר אליך. אין לי את זה כאן.

<סתיו שפיר (המחנה הציוני):>
אפשר לפרט את זה עכשיו כאן בשליפה?

<דרורית שטיינמץ:>
אני לא יודעת אם יש לי כאן את המספרים. 

<מיקי לוי (יש עתיד):>
045110, זה חמישים מיליון שקלים או שמונים מיליון שקלים?

<סתיו שפיר (המחנה הציוני):>
ומה פירוט הוצאות פיתוח של נגב וגליל?

<מיקי לוי (יש עתיד):>
לא. סעיף 2. תכנית פיתוח ישובים בדואים, דרוזים וצ'רקסים.

<דרורית שטיינמץ:>
אנחנו מדברים על הנצחה, סעיף 045104. 3.7 מיליון שקלים עבור תמיכות בארגונים ומוסדות ציבוריים. זה סעיף תמיכות. 

<סתיו שפיר (המחנה הציוני):>
אפשר לקבל את הטבלה שמפרטת את התמיכות?

<דרורית שטיינמץ:>
את הגורמים שמקבלים תמיכה?

<סתיו שפיר (המחנה הציוני):>
כן.

<דרורית שטיינמץ:>
נעביר אליך.

<סתיו שפיר (המחנה הציוני):>
תודה.

<דרורית שטיינמץ:>
פעולות המועצה להנצחת נשיאים וראשי ממשלה – 1.9 מיליון שקלים. מרכז בגין – 987 אלף שקלים. מרכז רבין – 3.3 מיליון שקלים. מועצת הרצל – 1.1 מיליון שקלים.

<היו"ר משה גפני:>
מה זה מועצת הרצל?

<דרורית שטיינמץ:>
יש לנו מועצה להנצחת מורשת בנימין זאב הרצל שמקיימת פעילות הנצחה עבורו וחלק מהתקציב עובר לתמיכות בגופים ציבוריים וחלק מהפעולות מתבצע על ידי היחידה להנצחה במשרד ראש הממשלה.
<היו"ר משה גפני:>
אין לכם סעיף לגיוס חברי קואליציה לוועדת הכספים?

<דרורית שטיינמץ:>
לא. אבל זה רעיון טוב.

<מיקי לוי (יש עתיד):>
זה לא יעזור. 

<דרורית שטיינמץ:>
יש לנו את המועצה להנצחת זאב ז'בוטינסקי – 1.4 מיליון שקלים. המועצה להנצחת גוש קטיף – 766 אלף שקלים.

<סתיו שפיר (המחנה הציוני):>
לא היה עדיף להעביר את זה למתיישבים שעדיין מחכים לבתים? ל-400 משפחות שעדיין אין להן בית?

<דרורית שטיינמץ:>
אולי, אבל יש חוק להנצחת מועצת גוש קטיף ובמסגרת הזאת אנחנו מתקצבים. יש שם מרכז שמבצע פעילות.

<סתיו שפיר (המחנה הציוני):>
בסדר. זאת החלוקה של הכול?

<דרורית שטיינמץ:>
נכון.

<סתיו שפיר (המחנה הציוני):>
תודה. לגבי נגב וגליל, איך זה מתחלק?

<עידו שלמה סופר:>
רפרנט תעשייה ומסחר באגף התקציבים. קודם כל, חשוב לי לומר שאנחנו בתהליך משותף עם המשרד להפחתת העודפים המתוקצבים על ידי מעבר להרשאה להתחייב. זה משהו שאני אומר אותו כאן מדי פעם כשאנחנו מגיעים לפניות ואנחנו אמורים לסיים אותו השנה.

לגבי העודפים עצמם. אני אתייחס לגבי המאה אחוזים ולא לגבי השמונים אחוזים. עיקר העודפים נמצאים בפעולות לפיתוח הנגב. מדובר כאן על תכניות שהן חוצות שנה אחת כמו מיזם סיסמה לכל תלמיד, קידום זכאות לבגרות, כיתות חכמות, מרכזי מצוינות, לרבות במגזר הבדואי וכן גם כפרי סטודנטים. 

<סתיו שפיר (המחנה הציוני):>
את הרשימה ראיתי. אני מדברת על סכומים מדויקים לפי חלוקה גיאוגרפית.

<עידו שלמה סופר:>
קודם כל, אפשר לבקש כל פילוח שחברת הכנסת מבקשת מהמשרד. לא את הכול אני יודע. דברים מסוימים אני יכול לבוא ולומר. 

<סתיו שפיר (המחנה הציוני):>
אתה יכול להגיד עכשיו בחלוקה גיאוגרפית?

<עידו שלמה סופר:>
נגב וגליל, כן. נגב – 69 מיליון ו-447 אלף שקלים. הרשות לפיתוח הגליל – 25 מיליון. דרך הרשות לפיתוח הנגב יש עוד 37 מיליון ו-518 אלף שקלים. 

<סתיו שפיר (המחנה הציוני):>
תוכלו להעביר לנו חלוקה גם לפי דמוגרפיה וגם לפי ישובים?

<עידו שלמה סופר:>
ככל שתבקשי, אלה פעולות שהמשרד יעשה.

<סתיו שפיר (המחנה הציוני):>
את שני הדברים האלה.

<עידו שלמה סופר:>
לדעתי כן. 

<סתיו שפיר (המחנה הציוני):>
אגב, יש נציגים של המשרד?

<עידו שלמה סופר:>
לפניות עודפים לא מגיעים היות והם נמצאים בתל אביב. 

<סתיו שפיר (המחנה הציוני):>
יש עוד כל מיני אנשים שגרים בתל אביב. אגב, גם זה אמור להיות לפי הנוהל.

<היו"ר משה גפני:>
אלה פניות שהיו כבר קודם, שמשרד ראש הממשלה הגיש אותן בהתחלה. בשנת התקציב הקודמת הם אישרו את זה.

<סתיו שפיר (המחנה הציוני):>
בסדר. אמורים להיות כאן נציגים של המשרדים.

<היו"ר משה גפני:>
משרד ראש הממשלה כאן.

<סתיו שפיר (המחנה הציוני):>
בהעברה הזאת יש ארבעה משרדים.

<היו"ר משה גפני:>
אלה עודפים שעשה משרד ראש הממשלה. אחרי כן זה התפצל.

<סתיו שפיר (המחנה הציוני):>
משרד ראש הממשלה כבר יכול להרחיב את עצמו לעוד שישה משרדים.

<היו"ר משה גפני:>
למה?

<סתיו שפיר (המחנה הציוני):>
משרדים שראש הממשלה אחראי עליהם. אפשר גם לפי ההיגיון הזה להגיד שגם הם לא צריכים להגיע.

<היו"ר משה גפני:>
את ראש הממשלה צריך. זה ברור.

<סתיו שפיר (המחנה הציוני):>
כן. כאן בהחלט. הדיון הקודם הוכיח את זה מעבר לכל ספק. היה ראוי שבפועל מי שמחליט על ענייני האוצר והכספים של מדינת ישראל ישב כאן.

<היו"ר משה גפני:>
את רוצה שראש הממשלה יבוא?

<סתיו שפיר (המחנה הציוני):>
ראש הממשלה צריך לשבת כאן כדי לדבר על התקציב הדו שנתי. חד משמעית. ועל השיטה הזאת שאנחנו רואים כאן עכשיו. מעבירים עכשיו בוועדה שניים ומשהו מיליארד שקלים בלי חברי כנסת. 

אתה רוצה להצביע? אתה נראה לי מיואש, גפני.

<היו"ר משה גפני:>
את רואה טוב.

<סתיו שפיר (המחנה הציוני):>
אז בוא נצביע.

<מיקי לוי (יש עתיד):>
מזמן לא ראיתי אותך כך. השאירו אותך היום לטבוע.

<היו"ר משה גפני:>
מה לעשות. 

<מיקי לוי (יש עתיד):>
קואליציה רעה בכל מובן.

<היו"ר משה גפני:>
לשכת העיתונות הממשלתית נשארה אצלכם?

<דרורית שטיינמץ:>
כן.

<היו"ר משה גפני:>
מורשת הכותל?

<דרורית שטיינמץ:>
כן. ודאי. התחזוקה השוטפת. 

<היו"ר משה גפני:>
מי אחראי על זה?

<דרורית שטיינמץ:>
אגף ממשל וחברה. בחור בשם דן להב.

<סתיו שפיר (המחנה הציוני):>
מה זה תכניות מיוחדות?

<דרורית שטיינמץ:>
סעיף 10?

<סתיו שפיר (המחנה הציוני):>
045502.

<רון אייפר:>
אלה התכניות של נציבות שירות המדינה, גם מנהלים וכל מיני דברים כאלה.

<סתיו שפיר (המחנה הציוני):>
גם על זה אני רוצה לקבל פירוט. בנוסף לכך, המשרד לנושאים אסטרטגיים.

<רון אייפר:>
גם זה כאן, אבל הנושא של 045502, בעיקר כל העודפים הם נושא של תפעול התכנית של צוערים לשירות המדינה.

<סתיו שפיר (המחנה הציוני):>
תכנית חשובה. המשרד לנושאים אסטרטגיים. עד עכשיו ממה שאנחנו ראינו בדיון שהיה בוועדת השקיפות, המשרד לא ממש התחיל לתפקד למרות שכבר מדובר בקרוב לשנה. אגב, גם הם לא מפרסמים התקשרויות. מפתיע אותי לדעת שאתם לא יודעים שהם אמורים לפרסם התקשרויות לפי חוק. כבר עשינו בזה כמה דיונים בוועדת השקיפות. הם לא מפרסמים התקשרויות. מהדברים שנמסרו על ידי הפקידים של המשרד לעניינים אסטרטגיים, נראה שאין שם ממש פעילות, שהם עוד לא התחילו את הפעילות שלהם למרות שעברה כמעט שנה מאז המשרד הוקם. למה עוברים עכשיו העודפים? איך כבר יש להם עודפים אם אין שם פעילות?

<דרורית שטיינמץ:>
מה הסכום?

<סתיו שפיר (המחנה הציוני):>
חמישה וחצי מיליון שקלים.

<דרורית שטיינמץ:>
קודם כל, העודפים עוברים בגין שני משרדים. זה היה המשרד למודיעין והמשרד לשיתוף פעולה. העודפים הם עבור שני המשרדים ביחד.

<סתיו שפיר (המחנה הציוני):>
מה זאת אומרת? אבל כבר אין משרד.

<דרורית שטיינמץ:>
זה היה בשנת 2015.

<רון אייפר:>
בשנת 2015 זה היה עוד במשרד ולכן העודפים נגרמו בגלל שני המשרדים ביחד.

<סתיו שפיר (המחנה הציוני):>
לאן הם הולכים? התחייבויות שנעשו למשרד שכבר לא קיים, לאן הן הולכות?

<דרורית שטיינמץ:>
הם קיימים. הם פוצלו. 

<סתיו שפיר (המחנה הציוני):>
למה ההתחייבויות האלה?

<דרורית שטיינמץ:>
עבור העסקת יועצים, פעילות שוטפת.

<סתיו שפיר (המחנה הציוני):>
על מה יעסיקו יועצים? אין שם תפקיד. אין פעילות. איזה יועצים יעסיקו?

<דרורית שטיינמץ:>
ודאי שיש פעילות. 

<רון אייפר:>
אלה משרדים שהיו פעילים לגמרי בממשלה הקודמת.
<סתיו שפיר (המחנה הציוני):>
במשרד לעניינים אסטרטגיים כבר קרוב לשנה שאין פעילות או שיש והיא לא ברורה.

<דרורית שטיינמץ:>
יש פעילות.

<סתיו שפיר (המחנה הציוני):>
מה הפעילות? לאיזה יועצים?

<דרורית שטיינמץ:>
בשנה האחרונה יש פעילות הרבה יותר מתמיד.

<סתיו שפיר (המחנה הציוני):>
לאיזה יועצים?

<היו"ר משה גפני:>
לעניינים אסטרטגיים.

<סתיו שפיר (המחנה הציוני):>
אתה יודע במה המשרד עוסק?

<היו"ר משה גפני:>
אני גם צריך לדעת? עניינים אסטרטגיים, זה דבר סודי.

<סתיו שפיר (המחנה הציוני):>
עד לפני זמן מה לא היה שם מנכ"ל.

<דרורית שטיינמץ:>
יש מנכ"לית.

<סתיו שפיר (המחנה הציוני):>
מה לגבי היועצים? על מה הם קיבלו כסף? אלה 5.5 מיליון שקלים. אלה לא גרושים. 

<דרורית שטיינמץ:>
אנחנו מבררים.

<סתיו שפיר (המחנה הציוני):>
תודה. גפני, אי אפשר להצביע על זה.

<היו"ר משה גפני:>
תכף תראי אם אפשר או אי אפשר. מה זה אי אפשר? אני נותן לך את כל הזמן שבעולם, את מתחקרת אותם כאילו אנחנו נמצאים בלה"ב 443.

<סתיו שפיר (המחנה הציוני):>
אותך לא מעניין מה קורה עם 5.5 מיליון שקלים?

<היו"ר משה גפני:>
מה זה לא מעניין? מה עם ה-5.5 מיליון שקלים? 

<רון אייפר:>
זה בבירור עכשיו. מה שאפשר להעביר, אנחנו נעביר. המשרד הזה עוסק בהרבה מאוד נושאים וחלק מהם אפשר להעביר וחלק מהם אי אפשר להעביר.

<סתיו שפיר (המחנה הציוני):>
במה למשל הם עוסקים?

<רון אייפר:>
מה שאפשר יהיה להעביר, אנחנו נעביר.
<סתיו שפיר (המחנה הציוני):>
סתם כדוגמה. במה עוסק המשרד? תן לי שני נושאים בהם הוא עוסק.

<רון אייפר:>
חברת הכנסת שפיר, אמרתי שאנחנו עכשיו בודקים את זה. מה שנוכל להעביר, נעביר. 

<סתיו שפיר (המחנה הציוני):>
גפני, זה לא נשמע לך מצחיק?

<היו"ר משה גפני:>
בסדר. זה לא בסדר. 

<סתיו שפיר (המחנה הציוני):>
הם לא יודעים במה עוסק המשרד.

<היו"ר משה גפני:>
שני דברים. זה לא בסדר ואני מבקש שאחרי או במהלך הישיבה תביאו לחברת הכנסת שפיר את ה-5.5 מיליון שקלים ותגידו לאן הם הולכים. שנית, את שואלת אותי אם נראה מצחיק או לא. יש לי דברים יותר מצחיקים. אז מזה אני כבר לא צוחק.

מי בעד אישור פנייה מספר 04008? מי נגד? מי נמנע?

הצבעה

בעד הפנייה – רוב
נגד – מיעוט
פנייה מספר 04008 אושרה.

<סתיו שפיר (המחנה הציוני):>
אתם יודעים על מה מצביעים?

<היו"ר משה גפני:>
תגידי, זה חידון תנ"ך?

הפנייה אושרה.

סתיו, אני יושב כאן מהבוקר. מתחיל להימאס לי.

<סתיו שפיר (המחנה הציוני):>
אז אל תצביע על זה. 

<היו"ר משה גפני:>
פנייה מספר 09001 - משרד החוץ.

<ניר אמסל:>
רפרנט ממשל ומינהל, אגף התקציבים במשרד האוצר. יושב כאן גם מנהל התקציבים של משרד החוץ. הפנייה הזאת עוסקת בהעברת שמונים אחוזים מעודפי התקציב המחויבים של משרד החוץ משנת 2015 לשנת 2016. העודפים האלה מורכבים מפעילויות המשרד בחוץ לארץ, מתחזוקת הנציגויות כאשר כמו שהוועדה יודעת והסברנו את זה גם בשנים קודמות, משרד החוץ מתחזק ומתפעל במאות מבנים בחוץ לארץ, למעלה ממאה נציגויות המשרד, ובהתאם לזה גם נושא של עלויות תחזוקה וגם נושא של עלויות פעילות. מדובר בפרויקטים מדיניים שאם תרצו, המשרד יוכל להעביר פירוט לגביהם, כמו פרויקט יוזמת אפריקה, תערוכות, תערוכת אקספו שהתנהלה באיטליה, חיזוק הקשרים הכלכליים עם סין ועם יפן, שיתוף פעולה עם מדינות וארגונים בינלאומיים וכדומה.
<היו"ר משה גפני:>
שאלות.

<סתיו שפיר (המחנה הציוני):>
רגע. אנחנו פותחים את הטבלה ושואלים שאלות.

<היו"ר משה גפני:>
אבל העברנו לכם יומיים קודם.

<סתיו שפיר (המחנה הציוני):>
נכון, אבל אני עכשיו פותחת את הטבלה, ברגעים אלה, והמספרים מצויים מולי. רק רגע. אנחנו רצים על הדברים כאילו לא מדובר בכסף.

<מכלוף מיקי זוהר (הליכוד):>
היה צריך לצייץ בטוויטר על ההצבעה.

<סתיו שפיר (המחנה הציוני):>
מאוד מצחיק. להגיע שנייה לפני ההצבעה.

<היו"ר משה גפני:>
הדבר היחיד שנשאר לנו זה לצחוק.

<סתיו שפיר (המחנה הציוני):>
מי שמצחיק כאן, זה מי שלא השתתף בדיון ועכשיו מגיע להצבעה.

<מכלוף מיקי זוהר (הליכוד):>
העניין הוא שאני משתתף ביותר דיונים ממך. את יכולה להיות רגועה.

<היו"ר משה גפני:>
סתיו, תשאלי. חבל על הזמן. יש לי עוד דברים לעשות היום.

<סתיו שפיר (המחנה הציוני):>
גם כאן. פרסום ההתקשרויות שלכם, העליתם את זה? אתם מחויבים לפי חוק.

<קריאה:>
אנחנו עובדים עם חומר מסווג.

<סתיו שפיר (המחנה הציוני):>
יש דברים מסווגים ויש דברים לא מסווגים. התקשרויות וחוזים.

<רון אייפר:>
משרד החוץ עד היום עובד במערכת מסוימת שהיא מערכת מיושנת קצת ולכן לפרסם את כל ההתקשרויות, ואני ניסיתי לבקש את זה בעצמי אמנם לא ממשרד החוץ, אבל זה קצת יותר מסורבל. הם עוברים למרכב"ה עכשיו, ממש בזמן הזה שאנחנו מדברים.

<סתיו שפיר (המחנה הציוני):>
14 שנים לוקח לעבור למרכב"ה?

<רון אייפר:>
משרד החוץ הוא המשרד האחרון שעובר.

<סתיו שפיר (המחנה הציוני):>
אבל לא כל החומרים האלה חסויים.

<סימה נח-ימין:>
מעניינות אותם ההתקשרויות הכלליות?

<סתיו שפיר (המחנה הציוני):>
כן. כל החוזים שאינם חסויים. אתם מחויבים על פי חוק. זה לא רעיון חדש.

<קריאה:>
גם התקשרות שהיא לא חסויה, היא יושבת באותה מערכת שיש בה חומרים מסווגים.

<היו"ר משה גפני:>
אני מבקש להעביר את זה ליושבת ראש ועדת השקיפות.

<מיקי לוי (יש עתיד):>
התייעצות סיעתית. 

<היו"ר משה גפני:>
הצבעה עוד חמש דקות.

אני עובר לסעיף הבא. למה התייעצות סיעתית? מה קרה?

<מיקי לוי (יש עתיד):>
בא לי להתייעץ עם סתיו. רק אתם רצים להביא לנו כל מיני הרמות ידיים?

<היו"ר משה גפני:>
פנייה מספר 26001. המשרד להגנת הסביבה.

<דניאל דוד מלצר:>
אגף התקציבים. הפנייה שמונחת בפני הוועדה אמורה להעביר סכום של 920 מיליון שקלים כעודפים מחויבים משנת 2015 ו-2016. הפנייה כוללת ברובה 750 מיליון שקלים לקרנות שמנוהלות במסגרת סעיף 26 ובנוסף עוד כחמישים מיליון שקלים במסגרת שכר ותפעול ועוד כ-120 מיליון שקלים בפעולות יחידות המשרד שכוללות פעילות שתקציבן המשרד יכול להרחיב עליהן.
<סתיו שפיר (המחנה הציוני):>
אפשר להרחיב על הפעילות הזאת?

<היו"ר משה גפני:>
אני אשם. הכנסתי כאן אווירה לא רצינית ואני חוזר בי. בבקשה, תסבירו.

<שאול הויזלר:>
אגף התקציבים של המשרד להגנת הסביבה. מה את רוצה שאני אסביר?

<סתיו שפיר (המחנה הציוני):>
הוא דיבר על פעילות. מה הפעילות?

<שאול הויזלר:>
רוב מוחלט של התקציב מועבר לקרנות המשרד. קרנות המשרד, עודפים מחויבים וגם עודפים שלא מחויבים, מועברים על פי חוק. הקרן העיקרית היא קרן שמירת הניקיון של המשרד והכספים שמגיעים בעד היטל הטמנה.

<סתיו שפיר (המחנה הציוני):>
למה זה מגיע בעודפים?

<שאול הויזלר:>
זה מגיע בעודפים כי הפעילות של הקרן לשמירת הניקיון היא פעילות שהיא רב שנתית. עיקר הפעילות שם היא הפרדה במקור במתקני קצה ובמתקני מיון וטיפול בפסולת. אלה פרויקטים שהם פרויקטים של ארבע, חמש ואפילו שש שנים. הכסף מגיע בהוצאה מותנית בהכנסה. זה לא תקציב רגיל אלא זה תקציב ממשלתי שמגיע.

<סתיו שפיר (המחנה הציוני):>
מה הסך הכול של הפרויקטים האלה?

<שאול הויזלר:>
באזור מיליארד שקלים.

<סתיו שפיר (המחנה הציוני):>
לכל פרויקט?

<שאול הויזלר:>
כל הפרויקטים. הפרויקטים של הפרדה במקור זה באזור ה-500 מיליון ופרויקטים של מתקני קצה ומתקני מיון באזור 420 מיליון.

<סתיו שפיר (המחנה הציוני):>
הכספים האלה לא מתוקצבים בבסיס?

<שאול הויזלר:>
אני שוב מסביר. הקרן לשמירת הניקיון עובדת בצורה של הוצאה מותנית בהכנסה. כל שנה נכנסת הכנסה.

<סתיו שפיר (המחנה הציוני):>
הבנתי. שאלתי אם זה לא מתוקצב בבסיס.

<שאול הויזלר:>
מתוקצבת בבסיס הוצאה מותנית בהכנסה. ההכנסה מתקבלת.

<סתיו שפיר (המחנה הציוני):>
לא יכול להיות. 

<שאול הויזלר:>
הכסף נכנס אחרי 2007.

<רחל עזריה (כולנו):>
ההוצאות תלויות בהכנסות.

<סתיו שפיר (המחנה הציוני):>
כמה בשנה?

<שאול הויזלר:>
כמה כסף מגיע בשנה? באזור 420 מיליון שקלים.

<סתיו שפיר (המחנה הציוני):>
על פני חמש שנים?

<שאול הויזלר:>
ההכנסות הן מ-2007 ועד היום. ההכנסות עולות במשך השנים.

<היו"ר משה גפני:>
מי בעד אישור הבקשה? מי נגד? מי נמנע?

הצבעה

בעד הפנייה – רוב
נגד – 2
פנייה מספר 26001 אושרה.

<היו"ר משה גפני:>
הבקשה אושרה.

מיקי, סיימתם את ישיבת הסיעה?

<קריאה:>
ההתייעצות הסיעתית הסתיימה?

<מיקי לוי (יש עתיד):>
עוד לא התחלנו.

<היו"ר משה גפני:>
יש לכם עוד שתי דקות.

<סתיו שפיר (המחנה הציוני):>
אבל אי אפשר. אתה מקיים דיון תוך כדי.

<היו"ר משה גפני:>
אפשר.

<מיקי לוי (יש עתיד):>
איך נהיה כאן ונשאל שאלות? אתה חייב הפסקה של חמש דקות.

<היו"ר משה גפני:>
בסדר.

<מיקי לוי (יש עתיד):>
אם לא, זה לא יובא להצבעה.

<היו"ר משה גפני:>
בסדר. תאמינו לי, הרגתם אותי היום.

<מיקי לוי (יש עתיד):>
אני למדתי ממך הכול.

<היו"ר תמשה גפני:>
עשו לי טובה, תלמדו ממני את הדברים הטובים ולא את הרעים.

פנייה מספר 40001 – משרד התחבורה.
<אלי מורגנשטרן:>
רפרנט תחבורה. אגף התקציבים. יש פה פנייה תקציבית להעברת עודפים.

<היו"ר משה גפני:>
כמה זמן אתה באגף התקציבים?

<אלי מורגנשטרן:>
חמישה חודשים.

<רחל עזריה (כולנו):>
הוא תכף יזרוק עליך סוכריות.

<היו"ר משה גפני:>
מה עשית קודם?

<אלי מורגנשטרן:>
עבדתי בג'וינט.

<קריאה:>
הוא אחד המוצלחים שלנו.

<יצחק וקנין (ש"ס):>
המרוקאים זורקים אורז. אני לא יודע מה זורקים האשכנזים.

<היו"ר משה גפני:>
סתיו, אחרי כן את שואלת למה צוחקים. תראי איזה צחוק עושים כאן ממני עכשיו. 

בבקשה, בכבוד.

<אלי מורגנשטרן:>
מדובר כאן על פנייה להעברת עודפים מחויבים לשנת 2015 כאשר התקציב המלא הוא 108 מיליון שקלים, שמונים אחוזים מתוכם הם 84 מיליון ו-882 אלפי שקלים. החלוקה המרכזית היא בין משרד התחבורה עצמו לבין הרשות לבטיחות בדרכים שהיא יחידה בתוך משרד התחבורה. הכול התחייבויות ארוכות טווח שהתחילו באמצע השנה וממשיכות בשנת 2016.

<היו"ר משה גפני:>
שאלות.

<סתיו שפיר (המחנה הציוני):>
כן. אפשר בבקשה את הפירוט לגבי התחבורה הציבורית והרשות לבטיחות בדרכים? אתה נציג של המשרד או נציג משרד האוצר?

<אלי מורגנשטרן:>
משרד האוצר.

<היו"ר משה גפני:>
הוא אמר. הוא מאגף התקציבים. משרד התחבורה כאן.

<סתיו שפיר (המחנה הציוני):>
אם אפשר שהמשרד יסביר לנו.

<גילי ונגרובר:>
אין בעיה. לגבי התחבורה הציבורית. זאת רשות בהקמה. כרגע מתחילים להקים שם את היחידה הזאת.

<סתיו שפיר (המחנה הציוני):>
למה יש לכם כבר עודפים?

<גילי ונגרובר:>
התחילו להקים אותה בשנת 2013. אני אומר שזאת יחידה חדשה והיא עדיין בהקמה. לא כל העובדים שם עדיין התקבלו אבל כרגע היא מתנהלת. חלק גדול מהעודפים שם מדברים על הכשרה של כוח האדם החדש שהגיע, ייעוץ להקמת הרשות ורכישות כאלה ואחרות כמו רכבים וכולי. 

<סתיו שפיר (המחנה הציוני):>
מה זה חדשה? היא הייתה קיימת גם ב-2013 וב-2014.

<גילי ונגרובר:>
כרשות היא הוקמה ב-2013. זאת הייתה יחידה במשרד.

<סתיו שפיר (המחנה הציוני):>
אני רואה שב-2014 למשל היה לכם במקור תקציב של 135 מיליון שקלים ואחר כך הוספתם לו עוד חמישים מיליון שקלים אבל הביצוע בסוף היה פחות ממאה מיליון שקלים.

<גילי ונגרובר:>
אלה שני דברים אחרים. את מדברת על סעיף 40?

<סתיו שפיר (המחנה הציוני):>
כן. 405301.

<גילי ונגרובר:>
זאת הרשות לבטיחות בדרכים.

<סתיו שפיר (המחנה הציוני):>
על זה אני מדברת.

<גילי ונגרובר:>
לצערי אני לא מייצג את הרשות לבטיחות בדרכים. יש להם מינהל משלהם.

<סתיו שפיר (המחנה הציוני):>
על מה דיברת עד עכשיו?

<גילי ונגרובר:>
על הרשות לתחבורה ציבורית.

<סתיו שפיר (המחנה הציוני):>
לא. אני מדברת על הרשות לבטיחות בדרכים.

<גילי ונגרובר:>
אני לא מכיר. 

<סתיו שפיר (המחנה הציוני):>
רוצים עכשיו להעביר לשם עוד ארבעים מיליון שקלים. הכסף הזה לא בוצע. שאלתי שתי שאלות. בסעיף של הרשות לבטיחות בדרכים לא ביצעתם את התקציב הזה ואפילו לא חצי ממנו.

<אלי מורגנשטרן:>
ברשות לבטיחות בדרכים יש באמת ביצוע נמוך לצערנו.

<סתיו שפיר (המחנה הציוני):>
אז למה אתם מעבירים?

<אלי מורגנשטרן:>
כאן הפנייה היא על התחייבויות פתוחות. לא מדובר כאן על תקציבים חדשים.

<סתיו שפיר (המחנה הציוני):>
מה זה התחייבויות פתוחות?

<אלי מורגנשטרן:>
למשל חתמו הסכם על פרסום ברדיו לאורך שנה, זה התחיל באמצע 2015 וזה ממשיך בשנת 2016. כדי להעביר את הכסף להמשך ההסכם, צריך לעשות העברה.

<סתיו שפיר (המחנה הציוני):>
כמה הסכמים כאלה יש בארבעים מיליון שקלים?

<אלי מורגנשטרן:>
יש כאן פירוט של כל ההסכמים.

<סתיו שפיר (המחנה הציוני):>
מה זה כאן?

<אלי מורגנשטרן:>
הם נשלחו אליכם, נשלחו לוועדה, אבל אם לא – יש אותם כאן ואפשר להעביר אותם. 

<היו"ר משה גפני:>
החברים קיבלו את זה.

<אלי מורגנשטרן:>
שירותי ליסינג של מאה ניידות מתנדבים, הסכמים עם תחנות רדיו, התקשרות עם מכון - - -

<סתיו שפיר (המחנה הציוני):>
בסדר, את זה אני מבינה אבל אם יש לכם עודף ואתם לא מבצעים - - -

<גילי ונגרובר:>
זה לא לא ביצוע אלא אלה עודפים מחויבים.

<סתיו שפיר (המחנה הציוני):>
הבנתי כרגע את חוסר הביצוע ולכן אני שואלת על מה העודפים.

<גילי ונגרובר:>
העודפים הם על ההסכמים המחויבים. מה שלא בוצע, חוזר לקופת המדינה. אין תוספת. זה לא כפול. כל מה שמחויב עובר בשנה שאחרי כן.

<היו"ר משה גפני:>
בסדר. תודה רבה. מי בעד אישור פנייה מספר 40001? מי נגד? מי נמנע?

הצבעה

בעד הפנייה – רוב
נגד – מיעוט
פנייה מספר 40001 אושרה.

<היו"ר משה גפני:>
הבקשה אושרה.

פנייה מספר 41001 - רשות ממשלתית למים וביוב.

<סתיו שפיר (המחנה הציוני):>
אני רוצה שהם יעשו עבודה יותר טובה. 

<היו"ר משה גפני:>
סתיו, לא קיבלת רשות דיבור.

<סתיו שפיר (המחנה הציוני):>
הייתי באמצע רשות דיבור.

<היו"ר משה גפני:>
לא. אין דבר כזה. יש לי עוד דברים לעשות היום. היה הסבר, היה הסבר בכתב, היה פירוט. אני מודה לך.

<רעיה עדני:>
רפרנטית מים, אגף התקציבים. אני מתנצלת בשם התקציבנית של המשרד שלא הצליחה למצוא סידור לילדים. היא הגיעה בפעם הקודמת.

<היו"ר משה גפני:>
אני יודע. 

<רעיה עדני:>
הם יעבירו כל מה שהוועדה תבקש.

הפנייה נועדה לתקצב עודפים בשיעור של כארבעים מיליון שקלים לטובת התקציב השוטף של המשרד בחלוקה בין תקציב התפעול השוטף, קניות, כל ההתקשרויות שנצרכות לצורך הפעלת המשרד עצמו ולפעולות שזה בעיקר תקציבים של ייעוץ במשק המים, ייעוץ לצורך ניהול מתקני התפלה. מדובר בהתקשרויות רב שנתיות שהעודפים עוברים לצורך המשך הפעילות.

<סתיו שפיר (המחנה הציוני):>
באיזה סכומים הייעוץ?

<רעיה עדני:>
הפעולות במשק המים בשיעור של בערך עשרים מיליון שקלים.

<סתיו שפיר (המחנה הציוני):>
לאיזה חברות ייעוץ?

<רעיה עדני:>
חברות ייעוץ במשק המים. בעיקר חברות ייעוץ הנדסיות כמו תה"ל. כל ההתקשרויות מפורסמותב אתר של רשות המים.

<סתיו שפיר (המחנה הציוני):>
את יכולה להעביר אלינו?

<רעיה עדני:>
זה מופיע גם באתר של רשות המים. אני אבקש מהמשרד. לי אין אותם.

<היו"ר משה גפני:>
מי בעד אישור פנייה מספר 41001? מי נגד? מי נמנע?

הצבעה

בעד הפנייה – רוב
נגד – 1
פנייה מספר 41001 אושרה.

<היו"ר משה גפני:>
הבקשה אושרה.

פנייה מספר 43001 – המרכז למיפוי ישראל.
<יובל טלר:>
אגף התקציבים. הפנייה נועדה להעברת עודפים מחויבים בסעיף המרכז למיפוי ישראל בסך 44 מיליון שקלים כאשר כתשעה מיליון שקלים נועדו להמשך הוצאות התפעול. כאמור, מדובר על עודפים מחויבים על התקשרויות ארוכות טווח. וכן 35 מיליון שקלים מועברים לצורך פעולות מיפוי אותה מבצע המרכז.

<היו"ר משה גפני:>
שאלות.

<סתיו שפיר (המחנה הציוני):>
כן. למה זה בעודף פעולות המיפוי?

<מיקי לוי (יש עתיד):>
הרי מיפוי אפשר לעשות כל השנה.

<יובל טלר:>
מכיוון שמדובר בפעילויות ארוכות טווח ובפעילויות שהרבה פעמים - - -

<היו"ר משה גפני:>
מה למשל ארוך טווח?

<רחל פיסם:>
אני סמנכ"לית תכנון ואסטרטגיה במרכז למיפוי ואחראית גם על התקצוב. אנחנו עושים כל שנה אורטו-פוטו, אנחנו עושים כל שנה מיפוי של כל המדינה. אלה פרויקטים שהם רב שנתיים ולא פרויקט שמסתיים ומתחיל באותה שנה. כמו שאתם יודעים, הכספים הגיעו בסוף שנה וההתקשרויות היו ארוכות.

<סתיו שפיר (המחנה הציוני):>
בכל שנה אתם לא עומדים ביעדי התקציב שלכם. תמיד יש חוסר ביצוע. ב-2015 התקציב המאושר שלכם היה 96 מיליון שקלים ואחר כך ביקשתם תוספת של שישים מיליון שקלים. בסופו של דבר הוצאתם 91 מיליון שקלים, פחות מהמאושר.

<רחל פיסם:>
התקציב של מפ"י היה הרבה מותנה בהכנסה. בשנים האחרונות חל שינוי עם הנגשת המידע וההפצה שלו. אנחנו ממומנים, פחות מתוקצבים במותנה בהכנסה. יש שתי החלטות ממשלה שחייבו אותנו לעשות שינוי מאוד גדול, זאת החלטה של תשתיות ונדל"ן. אנחנו עושים המון פיתוח פנימי על ידי כוח אדם חיצוני.

<סתיו שפיר (המחנה הציוני):>
גפני, אני יכולה להסביר לה את השאלה?

<היו"ר משה גפני:>
הבנו את השאלה. 

<סתיו שפיר (המחנה הציוני):>
לא הבנת את השאלה.

<היו"ר משה גפני:>
הבנו.

<סתיו שפיר (המחנה הציוני):>
עוד לא אמרתי אותה. אז לא הבנת אותה. הם כל שנה מבקשים תוספת, מקבלים תוספת ובסוף לא מבצעים. מה קורה עם הכסף הזה? הוא חוזר לקופת המדינה. כביכול נשמע נחמד, ובסופו של דבר הכסף הזה לא מנוצל למטרות טובות וחשובות אחרות במהלך השנה. זאת הבעיה. עכשיו, כך זה כל שנה. אני יושבת כאן מול הטבלאות שלהם. כל שנה הם לא מבצעים את הכסף.

<היו"ר משה גפני:>
מעכשיו תתחילו לבצע.

<רחל פיסם:>
אנחנו נעשה את זה.

<סתיו שפיר (המחנה הציוני):>
נו, באמת. מה עם התוספת עכשיו? זה כסף שיכול ללכת למערכת הבריאות. למה שזה ילך לשם אם הם לא משתמשים בו?

<מיקי לוי (יש עתיד):>
עכשיו קצת יותר ברצינות. הממוצע של ההעברות מ-2014 - - -

<סתיו שפיר (המחנה הציוני):>
היה כאן משהו לא רציני עד עכשיו? במקום שכסף ילך לרווחה, הוא הולך לשם.

<היו"ר משה גפני:>
הבנו.

<סתיו שפיר (המחנה הציוני):>
מה זה הבנו? 

<היו"ר משה גפני:>
אפשר להצביע נגד.

<מיקי לוי (יש עתיד):>
אני ברשות דיבור?
<היו"ר משה גפני:>
כן. אתה ברשות דיבור.

<מיקי לוי (יש עתיד):>
ממוצע של חמישים מיליון שקלים כל שנה מ-2014. משהו לא בסדר. 

<היו"ר משה גפני:>
מיקי, אני רוצה להצטרף אליך. אני מבקש ממך, אנחנו נצביע בעד הבקשה הזאת אבל אנחנו מבקשים ממך הסבר, תביאי מהמשרד, למה במשך כל השנים האלה חוזר על עצמו העודף הזה ולמה הוא לא מבוצע.

<מיקי לוי (יש עתיד):>
אותו סכום.

<יובל טלר:>
אדוני היושב ראש, אני רוצה להוסיף שהמרכז למיפוי ישראל מודע לבעיה הזאת ובעקבות כך בשנה האחרונה הוא עושה פעילות להפסקת העודפים, לקיצור ההתקשרויות, כדי לוודא באמת שהתקציב מנוצל באופן מיטבי.

<היו"ר משה גפני:>
תודה רבה. אני מבקש שייתנו הסבר על זה. הגברת רחל פיסם, אני מבקש הסבר. אנחנו נצביע על הבקשה.

<סתיו שפיר (המחנה הציוני):>
הסבר בכתב.

<היו"ר משה גפני:>
כן. הסבר בכתב. אני רוצה הסבר למה זה חוזר על עצמו כל הזמן. לכן גם בנוהל ביקשנו את זה. אנחנו ערים כאן לתופעה שצריך להבין מה מקורה.

מי בעד אישור הבקשה? מי נגד? מי נמנע?

הצבעה

בעד הפנייה – רוב
נגד – מיעוט

נמנע - 1
פנייה מספר 43001 אושרה.

<היו"ר משה גפני:>
הבקשה אושרה.

<מיקי לוי (יש עתיד):>
אני נמנעתי.

<יצחק וקנין (ש"ס):>
בעיקרון סתיו צודקת לחלוטין.

<סתיו שפיר (המחנה הציוני):>
מקום שכסף יעבור לשירותים חשובים, הוא מתבזבז כאן והאוצר משתמש בו כקופה קטנה. אני נגד זה וגם את, רחל, צריכה להיות נגד זה. אם היית מקדישה קצת תשומת לב למה שקורה כאן, גם היית מתנגדת.

<רחל עזריה (כולנו):>
סליחה, אל תתני לי ציונים על התנהלות. אם את היית מגיעה עם איזשהו ידע של איך זה עובד, היית מדברת אחרת.

<היו"ר משה גפני:>
תעשו לי טובה. דברו אחר כך.

<מכלוף מיקי זוהר (הליכוד):>
זו הצגת פריימריס קבועה של סתיו שפיר. 

<רחל עזריה (כולנו):>
יש עכשיו פריימריס?

<מכלוף מיקי זוהר (הליכוד):>
ברור. זו הצגה קבועה שלה לפריימריס. זאת הצעה קבועה שלה לכל הפריימריס.

<היו"ר משה גפני:>
אני חוזר לפנייה מספר 09001, משרד החוץ.

מי בעד אישור פנייה מספר 09001? מי נגד? מי נמנע?

הצבעה

בעד הפנייה – רוב
נגד – מיעוט
פנייה מספר 09001 אושרה.

<היו"ר משה גפני:>
הבקשה אושרה.

<סתיו שפיר (המחנה הציוני):>
רביזיות על הכול.

<היו"ר משה גפני:>
בסדר. בשעה 15:00 בעזרת השם נצביע על הרביזיות. 

הישיבה נעולה.

<הישיבה ננעלה בשעה 14:25.>

